b'\n_START_ARTICLE_\nS\xc4\x97men\xc5\xb3 aliejus\n_START_PARAGRAPH_\nS\xc4\x97men\xc5\xb3 aliejus (arba lin\xc5\xb3 aliejus)\xc2\xa0\xe2\x80\x93 augalinis aliejus, gaunamas i\xc5\xa1 lin\xc5\xb3 s\xc4\x97kl\xc5\xb3. B\xc5\xabna nuo \xc5\xa1viesiai gelsvos iki gintarin\xc4\x97s spalvos, pasi\xc5\xbeymi unikaliu skoniu. Naudojamas maistui (salotoms, pagamintiems valgiams pagardinti), kaip maisto papildas, chemijos pramon\xc4\x97je. Pasi\xc5\xbeymi didele nepakei\xc4\x8diam\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3, ypa\xc4\x8d omega-3, gausa.\n_START_SECTION_\nGamyba\n_START_PARAGRAPH_\nAliejus spaud\xc5\xbeiamas tiek \xc5\xa1altu, tiek kar\xc5\xa1tu b\xc5\xabdu. Gaminant maistin\xc4\xaf aliej\xc5\xb3 paprastai naudojamas pirmasis b\xc5\xabdas._NEWLINE_Did\xc5\xbeiausios lin\xc5\xb3 augintojos yra Kanada, Kinija, JAV, Rusija, Indija, Kazachstanas, Etiopija. Per metus pasaulyje pagaminama apie 2,5 mln. ton\xc5\xb3 s\xc4\x97men\xc5\xb3 aliejaus.\n_START_SECTION_\nSud\xc4\x97tis\n_START_PARAGRAPH_\nS\xc4\x97men\xc5\xb3 aliejus turi 52-60\xc2\xa0% alfa-linoleno, 15-17\xc2\xa0% linolo, 13-22\xc2\xa0% oleino, 5-6\xc2\xa0% palmitino, 2-4\xc2\xa0% stearino riebal\xc5\xb3 r\xc5\xabg\xc5\xa1\xc4\x8di\xc5\xb3.\n_START_SECTION_\nNaudojimas\n_START_PARAGRAPH_\nS\xc4\x97men\xc5\xb3 aliejus naudojamas maistui, taip pat ir chemijos pramon\xc4\x97je gaminant da\xc5\xbeus, medienos apdailos ir apsaugos priemones. Siekiant i\xc5\xa1vengti oksidacijos ir apkartimo, maistui naudojamas s\xc4\x97men\xc5\xb3 aliejus tur\xc4\x97t\xc5\xb3 b\xc5\xabti laikomas \xc5\xa1altoje, tamsioje vietoje, sandariai u\xc5\xbedarytame inde._NEWLINE_Po aliejaus spaudimo likusios i\xc5\xa1spaudos naudojamos kaip maistingas galvij\xc5\xb3 arba pauk\xc5\xa1\xc4\x8di\xc5\xb3 pa\xc5\xa1aras.'